ðЕвропол ще създаде иновационен център и лаборатория, а Комисията ще осигури финансирането, за да спомогне развитието на национален капацитет с цел да бъде в крак с технологичното развитие и да осигури ефективна реакция на правоприлагащите органи в отговор на тези престъпления.

5.Създаване на условия за държавите членки да закрилят по-добре децата чрез превенция

Някои от членовете на Директивата относно борбата със сексуалното насилие над деца, с пълното прилагане на които държавите членки продължават да се бавят, са тези, които изискват въвеждане на програми за превенция, при които трябва да се предприемат действия от няколко типа заинтересовани страни.

По отношение на превенцията, насочена към (потенциалните) извършители, затрудненията на държавите членки са във връзка с програмите на всички етапи: преди дадено лице да стане извършител за първи път, в хода на или след наказателно производство, както и във и извън затвора.

Научните изследвания на това какво мотивира хората да станат извършители, са оскъдни и фрагментирани, a комуникацията между практикуващите специалисти и изследователите е минимална:

·Настоящата липса на научни изследвания затруднява изготвянето и въвеждането на ефективни програми на всички етапи. Ефективността на няколкото въведени програми се оценява рядко.

·Освен това различните типове практикуващи специалисти в тази област (например отговорните органи, предоставящи програми за превенция за хора, които се страхуват, че могат да станат извършители, публичните органи, които отговарят за програмите за превенция в затворите, НПО, предлагащи програми за реинтеграция на сексуалните насилници в общността) не общуват достатъчно помежду си във връзка с ефективността на програмите, включително във връзка с натрупания опит и най-добрите практики.

За да се справи с тези трудности, Комисията ще работи по създаването на мрежа за превенция, състояща се от подходящи и уважавани практикуващи специалисти и изследователи, която да подкрепя държавите членки при въвеждането на използваеми, строго оценявани и ефективни мерки за превенция с цел намаляване на разпространението на сексуалното насилие над деца в ЕС и улесняване на обмена на най-добри практики. По-конкретно мрежата ще:

1.Създаде условия за един благоприятен цикъл от практика към научно изследване и от научно изследване към практика:

·Изследователите ще предоставят на практикуващите специалисти научно изпитани инициативи, а практикуващите специалисти ще предоставят на изследователите постоянна обратна връзка относно инициативите за превенция, за да допринесат допълнително за укрепване на информационната база. Перспективите и възгледите на жертвите също ще бъдат включени в работата на мрежата.

·Въпреки че работата на мрежата ще обхваща всички области, свързани с предотвратяване на сексуалното насилие над деца, силен акцент в нея ще бъдат програмите за превенция за извършителите и за хората, които се страхуват, че могат да станат извършители, тъй като това е областта, в която държавите имат най-големи трудности.

·Известно е, че не всички извършители страдат от педофилно разстройство (сред другите мотиви за извършване на посегателство е експлоатацията за финансова изгода), и че не всеки, който страда от педофилно разстройство, става извършител (някои хора търсят помощ за справяне със своята педофилия). Необходими са съществени научни изследвания, за да се разбере процесът, при който човек става извършител, включително рисковите и активизиращите фактори. Някои статистически данни сочат, че до 85 % от лицата, които разглеждат изображения, показващи сексуално насилие над деца, също малтретират физически деца. Разглеждането на материали, показващи сексуално насилие над деца, също е престъпление, което поражда търсене на нови материали и следователно нови физически злоупотреби.

·Мрежата ще следва научен подход за превенция. Въпреки че данните за разпространението са оскъдни, от изследванията е видно, че около 3 % от мъжкото население може да страда от педофилно разстройство. Практикуващите специалисти признават, че най-ефективният начин за защита на жертвите и облекчаване на натовареността на правоприлагащите органи е изкореняването на проблема, като се признае този неприятен факт и се въведат превантивни мерки.

2.Подкрепя работата на държавите членки за повишаване на осведомеността чрез създаване на целенасочени медийни кампании и материали за обучение.

·Чрез нея ще се улесни обмена на информация относно материали за обучение и изграждане на капацитет и ще бъдат събрани примери за най-добри практики, които ще вдъхновят медийни кампании и обучения в държавите членки. Чрез нея ще се избегне дублирането на усилия, например чрез улесняване на адаптирането и въвеждането в националния контекст на материали, създадени в други държави членки.

·С подкрепата на мрежата Комисията също ще предприеме и подкрепи кампании за повишаване на осведомеността, за да помогне за информирането на децата, родителите, лицата, полагащи грижи, и възпитателите за рисковете, както и за механизмите и процедурите за превенция. Те ще бъдат разработени с мрежата.

·Необходимо е да се положат усилия за превенция по отношение на организациите, които работят с деца – спортни центрове и клубове, религиозни институции, здравни служби, училища, занимални – за да се повиши осведомеността и да бъдат информирани за начините за предотвратяване на злоупотреби, например чрез осигуряване на целенасочено обучение, гарантиране, че те разполагат с подходящи процедури и използване на правомощията им съгласно законодателството на ЕС за трансгранично изискване на свидетелства за съдимост чрез Европейската информационна система за съдимост. Тази високоефективна европейска система е от решаващо значение за предотвратяването на сексуални злоупотреби, тъй като позволява извършването на цялостни проверки на съдебното минало на дадено лице при наемането му на работа за професионални или организирани доброволчески дейности, включващи директен и редовен контакт с деца. Професионалистите от всички сектори, които може да влязат в контакт с деца, трябва да бъдат обучени и оборудвани с необходимите средства за предотвратяване и разпознаване на ранните признаци на евентуално сексуално насилие и злоупотреба, както и за взаимодействие с децата и техните семейства по подходящ начин, воден от специфичните нужди и интереса на детето. Това включва и правоприлагащите органи и съдебната система, когато децата жертви участват в наказателните разследвания срещу насилниците си. Семействата и лицата, полагащи грижи, професионалистите и обществото като цяло трябва да разберат сериозността на тези престъпления и опустошителното въздействие, което оказват върху децата, и да получат необходимата подкрепа за докладването на тези престъпления и за подпомагането на децата жертви. За тази цел се изискват специализирана информация, медийни кампании и обучение.

·Самите деца трябва да разполагат със знания и инструменти, които биха могли да им помогнат по възможност да не се сблъскват с такива злоупотреби (например как да използват безопасно интернет), и да им се каже, че дадено поведение не е приемливо. С финансираната от Комисията мрежа от центрове за по-безопасен интернет се повишава осведомеността относно безопасността в интернет и се предоставят информация, ресурси и помощ чрез линии за оказване на помощ и горещи линии по широк спектър от теми за цифровата безопасност, включително сприятеляването с цел сексуална злоупотреба и „секстинг“ (обмен на съобщения със сексуално съдържание). Кампанията на Съвета на Европа One in Five и инициативата на Европол „Кажи НЕ!“ (#SayNo) са допълнителни примери как може да се направи това. В случай на злоупотреба децата трябва да се чувстват уверени и овластени да говорят открито, да реагират и да подадат сигнал, дори когато злоупотребата произлиза от техния кръг на доверие (т.е. близки или други хора, които познават и на които имат доверие), както често се случва. Те също така трябва да имат достъп до безопасни, достъпни и съобразени с възрастта канали, чрез които да сигнализират за злоупотребата, без да се страхуват. В усилията за превенция трябва да бъдат отчетени специфичните обстоятелства и нужди на различните групи деца, които са особено изложени на риск от сексуално насилие, като например децата с увреждания, децата мигранти (по-специално непълнолетните без придружител) и децата, които са жертви на трафик (от които по-голямата част са момичета).

Целта е мрежата да се раздели по работни групи, което ще улесни обмена на най-добри практики и работата по конкретни инициативи за постигане на осезаем резултат. Работните групи могат да бъдат организирани по практика (т.е. по професионален опит, например здравни специалисти, социални работници, образователни специалисти, правоприлагащи органи, съдебни органи, затворнически власти, създатели на политики и изследователи) и по програма (т.е. по тип целева група на програмата за превенция, например извършители и хора, които се страхуват, че може да станат извършители, или програми за обучение и повишаване на осведомеността за деца, семейства и общността).

Оптимизирането на работата е от съществено значение за предотвратяването на сексуалното насилие над деца. Експоненциалното увеличаване на сигналите за сексуално насилие над деца претовари правоприлагащите органи в ЕС и в световен мащаб, което затвърди консенсуса сред практикуващите специалисти (включително правоприлагащите органи), че този проблем е невъзможно да се реши единствено с действия на правоприлагащите органи и изисква многоведомствена координация.